Návrh Podkladov pre žiadosť o mobilizáciu finančných prostriedkov z Fondu solidarity Európskej Únie

Ad. I. Spôsob predkladania žiadosti na DG Regio a spôsob vyčíslenia škôd

Žiadosť o mobilizáciu finančných prostriedkov z EUFS je nutné zaslať najneskôr do 10 týždňov od dátumu prírodnej katastrofy na  EK vo forme sumárnej žiadosti. Tento dátum uplynie 28.1.2005. K žiadosti by mali byť pripojené všetky podporné dokumenty ( fotodokumentácia, správy, štatistiky... ). Následne EK vykoná v rámci „ Commission Services “ predbežné ohodnotenie žiadosti s posúdením, či je žiadosť prijateľná. Na základe kladného výsledku predbežného posúdenia súhrnnej žiadosti EK pristúpi k úplnému posúdeniu v súlade s Nariadením.
Následne EK vydá formálne rozhodnutie. Nakoľko EUFS nie je Fondom s rozpočtovým krytím, je potrebné mobilizovať finančné prostriedky tohto fondu.
EK prezentuje svoje rozhodnutie pred Európskou radou a Európskym parlementom a požiada o stanovisko k jej Formálnemu rozhodnutiu. Uvedený proces si vyžiada čas približne 3 – 4 mesiace, kým dôjde k vydaniu Rozhodnutia Európskeho parlamentu a Rady k mobilizácii finančných prostriedkov v súlade s Nariadením.
Finančné prostriedky z EUFS musia byť alokované do 1 roka od pripísania na účet vedený v SR.
Z uvedeného dôvodu sa predpokladá spolupôsobenie MZV SR,  Stáleho zastúpenia SR pri ES, MF SR, MP SR a ÚV SR pri negociovaní s príslušnými inštitúciami EÚ.

Spôsob vyčísľovania škôd je komplikovaný, nakoľko na úrovni EK neexistuje jednotná metodika vyčísľovania priamej škody a oprávnených nákladov. Pri stanovení metodiky výpočtu priamych nákladov škody veľkého rozsahu a oprávnených nákladov sa vychádzalo z Výročnej správy EK o použití EUFS v rokoch 2002 – 2003 ( COM/ 2004/ 0397 final ), kde sú uvedené príklady akceptovaných výpočtov priamej škody a oprávnených nákladov. Z tohto dôvodu bolo nutné zvoliť sektorový prístup a koncentrovať odborné kapacity ministerstiev pre potreby prispôsobenia metodiky na potreby vyčíslenia škôd, nakoľko doposiaľ sa EUFS venoval najmä škodám veľkého rozsahu spôsobených povodňami, sopečnou činnosťou a požiarmi. Veterná smršť takéhoto rozsahu zatiaľ nebola predmetom posúdenia na úrovni EK. Pod gesciou podpredsedu vlády SR pre európske záležitosti, ľudské práva a menšiny  bola zriadená skupina gestorov z jednotlivých ministerstiev. Gestori boli menovaní priamo príslušným ministrom vlády SR. Títo boli zodpovední za prípravu a koordináciu prác pri vyčísľovaní škôd za príslušné ministerstvo a na 6 zasadnutiach  skupina gestorov vyčísľovala, spresňovala metodiku vo forme odporúčaní a odstraňovala duplicity pri výpočtoch.
Tieto odporúčania boli poskytnuté gestorom pre potreby výpočtu .
Systém prác bol zvolený nasledovne :

Pravidlo 1
Ústredné orgány štátnej správy sú zodpovedné za jednoznačné vyčíslenie výšky celkových škôd štátnych podnikov, príspevkových organizácií, podnikov v ich zriaďovateľskej pôsobnosti. Priame škody na majetku obcí, VÚC, štátnych podnikov, príspevkových organizácií, podnikov v zriaďovateľskej pôsobnosti obcí budú vyčíslené a sumarizované Ministerstvom vnútra SR. Do priamych  nákladov  škody sa počítajú i škody na súkromnom majetku, ktorý je zahrnutý do kalkulácií MV SR. Škody na lesnom poraste a majetku vyčísli MP SR. Enviromentálne škody vyčísli MŽP SR.
Poistné plnenie je odpočítateľnou položkou od oprávnených nákladov. Ak majetok nebol poistený, ale je poistiteľný, je nutné odpočítať výšku potenciálneho poistného plnenia. Za týmto účelom oslovil podpredseda vlády SR pre európske záležitosti, ľudské práva a menšiny Asociáciu poisťovní.
Finančné prostriedky EUFS sú verejnými prostriedkami a budú alokované do okruhu verejných rozpočtov. Z tohto dôvodu je nutné, aby na MF SR -  sekcii rozpočtovej boli určení pracovníci zodpovední za metodické usmernenie ÚOŠS, obcí, VÚC pre prípravu a predkladanie žiadostí o jednorázový finančný príspevok z EUFS. Zodpovedali by za  systém finančného riadenia a v nadväznosti na Rozhodnutie EK o poskytnutí grantu z EUSF pripravili záväzné podmienky pre pridelenie nenávratného finančného príspevku.
Ministerstvo financií sa prikláňa k názoru, že finančné riadenie nástroja EUFS bude vo vzťahu k obciam a VÚC usmerňovať cez kapitoly krajských a obvodných úradov.
Pravidlo 2
Gestori zabezpečia vypracovanie súpisov poškodeného majetku a oprávnených nákladov vynaložených na okamžité záchranné služby od 19. 11. 2004 a to položkovite, v rámci kompetencie a v súlade s pravidlom č.1. 
Odporúčaný vzor :
Vlastník majetku : štát, VÚC, obec, ...
Názov orgánu, ktorá vyplňuje formulár :
Zodpovedná osoba :				Kontakt :
Śtatutárny zástupca inštitúcie / orgánu :
Adresa:						Kontakt :

Druh operácie

Druh majetku

Škoda na hnuteľnom majetku (Sk/ €)

Škoda na nehnuteľnom majetku 
(Sk/ €)

Škoda celkom (Sk/ €)

Oprávnené náklady (SK/ €)

Okamžité náklady na zariadeniach a infraštrukt.(ONZI) energetiky | | | | | |
ONZI vody a kanalizácie | | | | | |
ONZI telekomunikácií | | | | | |
ONZI dopravy | | | | | |
ONZI zdravotníctva | | | | | |
ONZI školstva | | | | | |
Náklady na dočasné ubytovanie | | | | | |
Náklady na záchranné práce | | | | | |
Náklady na preventívne vybudovanú infraštruktúru | | | | | |
Náklady na okamžitú záchranu kult. Dedičstva | | | | | |
Náklady na okamžité vyčistenie územia od kalamity | | | | | |
Náklady na odstránenie kalamitného dreva | | | | | |
Iné | | | | | |
Náklady spolu | | | | | |

Karta poškodeného majetku mala nasledujúci formát:

Vlastník : ( uvedie sa názov verejnej inštitúcie vo vlastníctve ktorej je majetok )
Adresa/ jednoznačná identifikácia, kde sa majetok nachádza :
Oprávnená osoba konajúca menom vlastníka :			Kontakt :
Meno a Podpis štatutárneho zástupcu vlastníka :			Kontakt :
Názov majetku :				Poradové číslo vykazovaného majetku :
Položka | Druh poškodenia | ocenená výška škody Sk/ € | Vynaložené náklady na opravu v Sk bez DPH/ s DPH | Výška oprávnených nákladov v Sk bez DPH/ s DPH
Spolu | xxxxxxxxxxxxxxx | | | | | |

Vyššie uvedená tabuľka bude vyplnená za každý druh majetku. Nakoľko na jednom druhu majetku mohlo vzniknúť i viac škôd, ktoré môžu byť odstraňované viacerými osobami, predpokladá sa vznik 1 - n faktúr, resp. iných daňovo uznateľných dokladov, ktoré môžu byť preplatené a refundované z EUFS za jednotlivé druhy majetku. Odporúča sa, aby Druh poškodeného majetku korešpondoval s titulom uvedenom na faktúrach pri žiadosti o refundáciu z EUFS.

Pravidlo 3 
Zoznam vynaložených nákladov, uhradených i neuhradených platieb za vykonané služby a dodávky a tovary vykonajú a skontrolujú za majetok vo vlastnej pôsobnosti príslušné subjekty verejnej správy. MF SR ako platobný orgán nebude niesť zodpovednosť za prípadné nepresnosti a mylné údaje vykázané ÚOŠS, VÚC či obcou. Nakoľko prostriedky EUFS budú v súlade so zákonom o rozpočtových prostriedkoch vchádzať do rozpočtu SR, bude sa na ich transféry vzťahovať zákon o rozpočtových pravidlách. Vecne príslušný ÚOŠS, VÚC a obce budú vo vlastnej kompetencii zodpovedať za   
-	evidenciu a zhromaždenie všetkých  žiadostí, ich verifikáciu,
-	evidenciu a zber všetkých faktúr a iných dokladov na preplatenie a za ich overenie,
-	správnosť bankových účtov na ktoré sa má poukázať refundovaná platba,
-	overenie oprávnenosti nákladov a za vyradenie dokladov, ktoré požadujú preplatenie neoprávnených nákladov,
-	za vypracovanie a postúpenie súhrnnej žiadosti o platbu z EUFS na MF SR a to v lehotách a štruktúre určenej MF SR.
Pre jednoduchšie spracovanie žiadosti a identifikáciu podľa žiadateľov sa odporúča, aby MF SR vypracovalo číselník pre druhy majetku - podľa typu vlastníctva ( majetok štátu, VÚC, obcí, NGO, príspevkových a rozpočtových organizácií v ich štruktúrach, súkromných osôb a iných osôb ) a typov opatrení, ktoré budú vykonávané. 

Pravidlo 4 
Systém riadenia pri zbere sa odporúča nasledovný. Gestori  rozoslali výkazy uvedené v pravidle č.2 na podriadené spravodajské jednotky so žiadosťou o následné vyplnenie. Následne po overení tabuľky  vypracovali vo svojej pôsobnosti výkaz uvedený v pravidle 2, resp. prílohe č.2. Sumárne tabuľky boli predložené gestormi na MV SR, MP SR a ÚV SR.  ÚV SR v spolupráci s MF SR, MV SR a  MP SR pripraví materiál na rokovanie vlády SR. 

Pravidlo 5 
Transféry finančných prostriedkov z EUFS sa odporúča realizovať na základe predložených žiadostí. Podľa zoznamov škôd a typu škôd vláda SR sa uznesie o objemoch alokácií pre ÚOŠS, VÚC, obce a iné inštitúcie v štruktúre zakladateľských a zriaďovateľských orgánov. Tie budú plniť i úlohy sprostredkovateľských orgánov a v ojedinelých prípadoch i konečných príjemcov pomoci. Súbežne MF SR vypracuje usmernenie pre prideľovanie nenávratného finančného príspevku  EUFS. Odporúča sa, aby na základe vyššie zmieneného uznesenia vlády SR boli do príslušných kapitol transférované finančné prostriedky až na základe overenia oprávnených výdavkov na úrovni MV SR ( krajské úrady ), ÚOŠS a MF SR. 
Prílohou každej žiadosti musí byť i popis práce, služby alebo dodávky a priložený daňovo uznateľný doklad. 
Možný vzor výkazu pre úhradu oprávnených výdavkov podľa jednotlivých žiadateľov a za sumáre podľa vlastníkov a sprostredkovateľských orgánov je uvedený nižšie ( táto tabuľka bola vypracovaná a použitá v ČR ).

P.č | KPP | číslo dokladu (faktúry...) | dátum vystavenia | dodávateľ | účel akcie | kód opatrenia | cena bez DPH | Cena s DPH
Spolu | | | | | | | |

Kontrolou budú poverené ako odbor finančnej kontroly MF SR, tak i NKÚ.

Ad. II. Dopad na hospodárstvo, obyvateľov a životné prostredie

Škoda veľkého rozsahu na území bola spôsobená na nárazovým vetrom, ktorý dosahoval v postihnutom území dňa 19.11.2004 od 16,00 hod do 19,00 hod rýchlosť od 160 km/ hod. do 194 km/ hod. Poškodené bolo územie v regiónoch Horehronie (okresy Brezno, Banská Bystrica, Zvolen), Kysuce (okresy Čadca, Kysucké Nové Mesto), Orava (okresy Námestovo, Tvrdošín), Spiš (okresy Spišská Nová Ves, Gelnica, Levoča, Rožňava) a Tatry (okresy Poprad, Kežmarok, Liptovský Mikuláš, Stará Ľubovňa, osobitne lesný pôdny fond na území Tatranského národného parku).
Na území dotknutých krajov (Banskobystrický, Košický, Prešovský, Žilinský) bolo postihnutých 28% územia výmery krajov. Na území týchto samosprávnych krajov žije podľa sčítania obyvateľstva z roku 2001 celkovo 2 910 433 obyvateľov. Je však nutné podotknúť, že veterná smršť zasiahla predovšetkým územie s nízkou hustotou osídlenia (s výnimkou turistických centier). Dvaja ľudia v dôsledku katastrofy zahynuli.
Okamžite po zmiernení nepriaznivých poveternostných podmienok začali svoju činnosť záchranné jednotky. Náklady na ich činnosť sú uvedené v tabuľke MV SR. Bolo nutné spriestupniť hlavné cestné ťahy, ktoré boli takmer úplne pod nánosmi popadaného kalamitného dreva. Prácu záchranárom sťažovalo aj počasie, vo viacerých oblastiach prevládalo husté sneženie. Prudké zmeny počasia spôsobili, že už spriestupnené cestné ťahy boli opäť zavalené. 
Vo Vysokých Tatrách bol v týždni po katastrofe vyhásený tretí stupeň lavínového nebezpečenstva z celkovej päťdielnej stupnice. V niektorých horských chatách začali dochádzať zásoby potravín a vykurovacích médií.
Tatranská osada Vyšné Hágy, kde sa nachádza Ústav tuberkulózy, pľúcnych chorôb a hrudníkovej chirurgie toho času s 251 pacientmi, bola viac ako dva dni odrezaná od sveta. Záchranné tímy museli zabezpečiť aspoň najnutnejšie potreby obyvateľov a presun pacienta na dialýzu prostredíctvom vrtuľníka. 
Postihnuté boli lesy na území o celkovej rozlohe takmer 330 tisíc ha. Celkový objem dreva zo zlomených alebo vyvrátených stromov, ktoré zasiahla kalamita, predstavuje objem cca 4,7 mil. m^3 dreva. Na lesných pozemkoch vo vlastníctve štátu bolo zničených 3,75 mil. m^3 a vo vlastníctve neštátnych subjektov lesného hospodárstva predstavuje rozsah kalamity 0,95 mil. m^3. Na území TANAP bolo kalamitou postihnutých 12 tisíc ha. lesných ekosystémov (z čoho vo vlastníctve štátu je približne 57 %) a objem kalamitného dreva predstavuje cca 2,5 mil. m^3. Naviac škody na území TANAP, ktorý ako národný park predstavuje nevyčísliteľné prírodné bohatstvo s jedinečnou mikroklímou, nemôžu byť počítané ako škody na hospodárskom/ produkčnom lese. Odborníci predpokladajú, že obnova lesov bude trvať až 100 rokov. Očakáva sa negatívny vplyv aj na faunu v postihnutej oblasti. 
Celková škoda na lesnom hospodárstve vo forme priamych nákladov škody po zohľadnení predaja dreva je 5 150, 27 mil. Sk. Víchrica spôsobila škodu v sume 8 636, 87 mil. Sk a tržby za predaj polomového dreva a vyvrátenej drevnej hmoty dosiahnu 3 486,6 mil. Sk. Vyťaženie kalamity bude trvať až dva roky a vzhľadom na ťažko prístupný terén a nutnosť zapojenia vrtuľníkov bude ťažba s najväčšou pravdepodobnosťou stratová.
Kalamitou bola zničená aj infraštruktúra, a to tak povrchová (lanovky, lanové dráhy, cesty, železnice), ako aj podzemná (kanalizácie). Musela premávať náhradná autobusová doprava namiesto železničnej, čo sa však tiež neobišlo bez ťažkostí (zavalený autobus s deťmi). Do viacerých oblastí (napr. Horný Smokovec, Dolný Smokovec) musela byť dodávaná pitná voda, v niektorých obciach (Podbanské, Nadbanské) bola prerušená dodávka elektrického prúdu. V oblasti infraštruktúry došlo k poškodeniu technickej infraštruktúry na cestách a železniciach vrátane trakčných vedení v sume viac ako 569 mil. Sk. Uvedené škody sú kalkulované formou prostej obnovy.
Celkový dopad na hospodárstvo SR nebol zatiaľ jednoznačne stanovený, výška škôd sa bude postupne upravovať a bude definitívne známa v správe o využití grantu z EUFS.. Významný vplyv na cestovný ruch v období krátko po katastrofe sa nepreukázal. Z dlhodobého hľadiska sa však najmä v letnom, turistickom období predpokladá pokles návštevnosti horských oblastí a tým aj pokles tržieb za sektor turistického ruchu. Priama škoda na zariadeniach cestovného ruchu dosiahla sumu 130,9 mil. Sk.
Vplyv na životné prostredie je výrazný najmä v miestach, kde došlo k úplnému zničeniu lesného porastu. Výrazný je dopad na ozdravovne a ústavy pre liečbu respiračných chorôb, ktoré boli viazané na produkciu kyslíka. Popri negatívnych zdravotných dopadoch na obyvateľov je zrejmé i zníženie využitia liečebných domov.
Hrozí aj nová ekologická katastrofa, premnoženie podkôrneho hmyzu, po odstránení kalamitného dreva. Na zabránenie tejto ekologickej katastrofy majú byť použité prostriedky EUFS a to na odstraňovanie polomov z postihnutej oblasti formou výstavby ekologicky priaznivých lanových dráh a helikoptérami v územiach národných parkov. Nakoľko bol dotknutý i vodohospodársky režim, a to úbytkom drevnej hmoty, je nutné odstrániť nebezpečenstvo erózie pôdy. Opatrenia budú smerovať najmä na zabránenie odplavenia pôdneho krytu, zabránenie povodní z rozvodnených tokov v jarných obdobiach, ktoré by zasiahli oblasť Prešovského samosprávneho kraja. Formy sú zvolené predovšetkým systémom vyčistenia vodných tokov, reguláciou a spevnením. Uvedené opatrenia si vyžadujú alokovať sumu 945 mil. Sk

Ad. III. Popis škody veľkého rozsahu

Škoda veľkého rozsahu ( čl. 2. Nariadenia „ major disaster “ ) – priama škoda – spôsobená prírodnou katastrofou je v súlade s čl. l.2.2. Nariadenia buď 3 mld., alebo presahuje výšku 0,6% HNP. V podmienkach SR použitie druhej podmienky predstavuje sumu 148 mil. €, resp. ekvivalent cca 5,92 mld. Sk.
Z relevantných kritérií pre možnosť požiadania o prostriedky EUFS spĺňa SR podmienky „prírodnej a ekologickej katastrofy“. Výpočet výšky príspevku predstavuje 2,5 % z oprávnených nákladov do referenčného rámca, tzn. do 148 mil. € pre SR a 6% za škodu nad referenčným rámcom, resp. ktorá vznikne ako rozdiel celkovej priamej škody ( oprávnených nákladov ) a referenčného rámca. 
Jednotliví gestori boli pre výpočet priamej škody a oprávnených nákladov usmernení nasledovne: 
Priama škoda sa vyčísľuje pre zdokumentovanie, že sa jedná o škodu veľkého rozsahu, prípadne, ak je táto škoda nižšia ako limitná hodnota, nie je rozhodujúca forma vlastníctva ( teda je možné vyčísliť napr. i škody v súvislosti s obnovou energetických sietí, majetku železníc, či infraštruktúry za predpokladu rešpektovania čl. 3 Nariadenia )  avšak v súlade s ustanovením čl. 3.2. Nariadenia pokrýva časť verejných výdavkov, aby pomohol štátu pri realizácii časti podstatných operácií pri záchranných a obnovných prácach. Možné je vyčísliť len škodu vzniknutú v súvislosti s katastrofou a odo dňa katastrofy. Vyčíslenie priamych škôd nezakladá nároky na oprávnenosť výdavkov a ich spätnú refundáciu. Zjednodušene sa dá povedať, že platí rovnica : Priama škoda = Fyzické poškodenie + záchranné služby a práce – príjmy.
Upresnenia k vyčísľovaniu priamych škôd sú nasledovné:
a)	Do celkovej priamej škody sa zaráta iba priama škoda znížená o skutočné, alebo očakávané plnenia ( napr. poistného plnenia ).
b)	Nezapočítava sa strata príjmov a strata produkcie  v dôsledku prerušenia ekonomickej činnosti. Neberú sa do úvahy znížené odvody do systému sociálneho poistenia, straty na budúcej úrode, hypotetické škody, strata rekreačnej funkcie lesa ( vzdušné, klimatické kúpele, znížená estetická hodnota... ).
c)	Uznateľnými nákladmi pre výpočet priamej škody sú náklady v súlade s čl. 3.2. písm. a), ktoré súvisia z obnovou infraštruktúry, zariadení energetiky, zásobovania vodou, telekomunikácie, dopravy a zdravotníctvo a vzdelávanie ( školstvo). Jedná sa o náklady prostej obnovy s cieľom zabezpečiť fungovanie základných funkcií a nie rekonštrukčné náklady.
d)	Uznateľnými škodami pre výpočet priamej škody sú náklady na prostú obnovu fixných aktív. U mobilných aktív – vecí hnuteľných sa primerane použijú metódy spomenuté v časti oprávnené náklady.
e)	Uznateľnými nákladmi sú v súlade s ustanovením Nariadenia 3.2. písm. c) tzv. intervenčné náklady záchrannej služby – najmä okamžité náklady na záchrannú službu – u armády, hasičských zborov, vnútra a pod. nie je možné refundovať náklady na mzdy, nakoľko túto činnosť vykonávajú v súvislosti s výkonom služby/ povolania. Ale uznateľné sú náklady na presuny techniky a náklady, ktoré vznikli naviac v súvislosti s ich nasadením. Pokiaľ boli služby obstarané externými organizáciami, použijú sa bežné náklady, nie všetky náklady. Na poškodený, znehodnotený majetok v súvislosti s týmito službami a zásahmi sa primerane vzťahujú ustanovenia časti oprávnené náklady.
f)	Operácie spojené s okamžitým „ vyčistením “ územia ( cleaning – up operation ) podľa čl. 3.2. písm. d) Nariadenia sa vzťahujú na práce, ktoré boli spojené s odstránením drevnej hmoty, kalamitných následkov z komunikácií, infraštruktúry, chodníkov, parkovísk, verejných priestorov a pod. Je nesporné, že sa uznávajú čistiace operácie súvisiace z odstraňovaním kalamity v intraviláne obcí a z obydlí.
g)	Enviromentálne náklady sú uznateľné v prípade hroziacich škôd a to nie z dôvodu škodcov napr. lykožrút, či chrobač, ale pri čistení potokov  ( cleaning- up, čl. 3.2. písm. d) ) s cieľom zabrániť budúcej povodni a eróziám. Uznateľné sú i náklady na prevenciu proti erózii, pričom sa myslia najmä zábranné zariadenia ( zahradenia ) a podobne. Do úvahy sa berú reálne náklady, očistené od nákladov práce manažérov a zamestnancov, do ktorých pracovnej náplne patrí daný sektor ( napr. štátne lesy ).
h)	Náklady na obnovu národných parkov berú do úvahy skutočnosť, že Národný park nemá žiadnu produkčnú funkciu. Preto nie je možné a nebude braná do úvahy kalkulácia priamej škody na báze nákladov drevnej hmoty, či strát z produkcie drevnej hmoty. Náklady na znovuobnovenie ( výsadbu/ pestovnú činnosť ) národných parkov sú uznateľnými priamymi nákladmi pre výpočet priamej škody. Nie sú však oprávnenými nákladomi pre čiastočnú úhradu z EUFS. Možné je uznať náklady na čistenie národných parkov v podobe nákladov na helikoptéru, vybudovanie lanových dráh, a pod. z dôvodu predídenia ekologickým škodám.
i)	Náklady na náhradné zásobovanie vodou, odstavenie od energií, náklady na náhradné ubytovanie sú taktiež považované za náklady uznateľné pre potreby výpočtu priamej škody.
Oprávnené náklady v súlade s čl. 4. sú náklady, ktoré sa vzťahujú na pokrytie časti nákladov verejného sektora. Vo všeobecnosti nie je možné pod túto kategóriu zahrnúť náklady vzniknuté  súkromnému sektoru, pokiaľ nevykonáva činnosť vo verejnom záujme. Z časového hľadiska sa viažu na náklady vzniknuté od dátumu katastrofy. Vecne sa rozumejú najmä náklady na okamžitú potrebu obnovy a nie náklady rekonštrukcie či výmeny so zhodnotením. Pri poškodení a zničení vozidla, alebo inej hnuteľnej veci použitej pri záchranných prácach sa rozumie nie hodnota na obstaranie novej veci v cene obstarania ale len výška reprodukčnej ceny, resp. hodnota znížená o odpisy. Pri obnove infraštruktúry – vodné potrubia, verejné siete... sa uvažuje čistá súčasná hodnota. Pri obnove poškodených zariadení, napr. semafórov, či inej signalizačnej techniky a dopravných značení sa tiež nezohľadňuje cena obstarania nového verejného majetku, resp. majetku vo verejnom záujme ( najmä železnice... ), ale hodnota  zostatkovej ceny. Súčasťou poskytnutých údajov  je tiež vysvetlenie, aká metóda výpočtu oprávnených nákladov bola použitá.  
Postihnutý región nie je viazaný na územno – správne členenie SR. V prípade škody veľkého rozsahu sa do tohto územia môžu zahrnúť i územia Oravy a Nízkych Tatier a iné územia postihnuté tou istou katastrofou v ten istý deň. Informácie preto boli spracovávané sektorovo za jednotlivé ministerstvá.

Ad. IV. Vyčíslenie indikatívnych nákladov škody veľkého rozsahu

Vyčíslenie škôd a oprávnených nákladov prebiehalo v súlade s usmerneniami (Ad. III), ktoré boli poskytnuté gestorom. Súhrnná tabuľka za Slovenskú republiku obsahuje základné informácie za jednotlivé rezorty, podrobnejšie údaje sú v tabuľkách za každé ministerstvo v prílohách. Vyčísľované boli aj objektové tabuľky (karta poškodeného majetku), vzhľadom na snahu o prehľadnosť materiálu doň neboli zahrnuté. Presnosť a úplnosť údajov je plne v kompetencii a príslušných ministerstiev.
Stanovená výška škôd je určená s dostatočnou presnosťou. Nedostatky možno konštatovať v prípade vyčíslenia oprávnených nákladov, keďže ministerstvá nevedeli jednoznačne stanoviť výšku poistného plnenia. Príčinou bolo aj to, že niektoré obce neboli náchylné znížiť hodnotu oprávnených nákladov o poistné plnenie. V súvislosti s týmto problémom bola oslovená Asociácia slovenských poisťovní, ktorá by mala dodať údaje o poistných nárokoch v priebehu 10. až 15. 1. 2005.

| Škoda celkom (Sk) | Oprávnené náklady (Sk)
Okamžité náklady na zariadeniach a infraštrukt.(ONZI) energetiky - MH SR (Energetika) | 38 857 233 | 38 857 233
ONZI energetiky - MV SR | 397 090 | 227 574
ONZI vody a kanalizácie - MŽP SR | 251 100 000 | 251 100 000
ONZI telekomunikácií - MV SR | 70 360 | 70 360
ONZI dopravy - MDPT SR | 569 014 396 | 569 014 396
OZNI dopravy - MV SR | 166 320 | 166 320
ONZI zdravotníctva - MZ SR | 52 455 000 | 39 475 822
ONZI školstva - MŠ SR | 15 210 000 | 15 210 000
ONZI školstva - MV SR | 481 000 | 11 000
Náklady na dočasné ubytovanie - MV SR | 34 906 | 34 906
Náklady na záchranné práce - MP SR | 1 097 000 | 1 050 000
Náklady na záchranné práce - MV SR | 8 422 768 | 8 422 768
Náklady na záchranné práce - MO SR | 4 622 632 | 4 622 632
Náklady na záchranné práce - MZ SR | 2 663 000 | 2 663 000
Náklady na preventívne vybudovanú infraštruktúru | |
Náklady na okamžitú záchranu kult. Dedičstva | |
Náklady na okamžité vyčistenie územia od kalamity - MH SR (Energetika) | 194 280 | 124 280
Náklady na okamžité vyčistenie územia od kalamity - MZ SR | 308 859 | 308 859
Náklady na okamžité vyčistenie územia od kalamity - MŽP SR | 28 030 000 | 28 030 000
Náklady na odstránenie kalamitného dreva -MP SR | 34 351 000 | 31 287 000
Náklady na odstránenie kalamitného dreva -MV SR | 2 134 005 | 2 134 005
Náklady na odstránenie kalamitného dreva -MZ SR | 25 000 | 11 000
Iné - MDPT SR | 21 586 790 | 21 586 790
Iné - MH SR (cestovný ruch) | 130 912 054 | 0
Iné - MH SR (Energetika) | 663 785 | 618 945
Iné - MP SR (škody na lesoch) | 5 144 800 000 | 2 053 310 000
Iné - MV SR | 18 189 904 | 16 719 652
Iné - MŽP SR (environmentálne opatrenia a opatrenia na dosiahnutie priaznivého stavu v chránených územiach) | 1 515 474 400 | 1 513 480 000
Náklady spolu | 7 841 261 782 | 4 598 536 542

Ad. V. Použitie iných zdrojov spoločenstva

Pri bezprostrednom odstraňovaní následkov prírodnej katastrofy nebolo možné použiť žiadne zdroje Európskeho spoločenstva. Všetky doterajšie práce a služby boli zamerané alebo na záchranné práce, alebo na bezprostrednú obnovu poškodených fondov – lesného fondu lokalizovaného v národných parkoch, budov a zariadení technickej infraštruktúry  nie na rozšírenú reprodukciu, či rozvoj. Sanácia škôd v oblasti národných parkov i opatrenia v oblasti infraštruktúry si budú vyžadovať využitie zdrojov z EUFS.
Nakoľko zdroje z EUFS nie sú určené pre reštrukturalizáciu postihnutého územia, predpokladá sa využiť i iné zdroje spoločenstva.

a)	Štrukturálne fondy
Na riešenie zabezpečenia reprodukcie lesov a obnovy lesov s produkčnou funkciou, najmä vo vlastníctve iných osôb ako štátu sa predpokladá využiť časť ešte nealokovanej sumy v rámci opatrení 2.1. SOP Poľnohospodárstvo a rozvoj vidieka. 
Pre obnovu turistických zariadení a rozvoj postihnutých oblastí v rámci trvaloudržateľného rozvoja sa predpokladá realokácia finančných prostriedkov v rámci SOP Priemysel a služby v prospech postihnutej oblasti, najmä opatenia rozvoj cestovného ruchu a opatrenia 1.1 a 1.4. so zameraním na podporu nákupu a využitia zariadení v oblasti spracovania biomasy na hospodárske a energetické účely.
b)	Zdroje z Rozvojovej banky Rady Európy ( CEB )
SR môže využiť ponuku CEB na financovanie okamžitých obnovných opatrení v oblasti lesa, ako aj na reparáciu poškodenej infraštruktúry, budov ( najmä škôl, liečebných domov ), ale aj na obnovu cestovného ruchu a spracovania dreva. Možná je kombinácia pôžičky s dotáciou úrokových sadzieb s využitím tzv. Selective Trust Account.

Ostatné nástroje ( napr. pôžičky od EIB ) budú skúmané až v nadväznosti na odstránenie priamych škôd a poskytnutie grantu z EUFS.

VI. Použitie národných zdrojov

a)	Zdroje štátneho rozpočtu
Použitie zdrojov štátneho rozpočtu je možné realizovať na základe uznesenia vlády SR k odstraňovaniu následkov živelnej pohromy. V súlade so zákonom o rozpočtových pravidlách je možné hradiť výdavky štátnych rozpočtových organizácií a príspevky štátnym príspevkovým organizáciám ( ŠL TANAP ). Rovnako je možné poskytovať dotáciu právnickým a fyzickým osobám. 
Vláda SR dňa 	schválila poskytnutie finančných prostriedkov na riešenie okamžitých následkov kalamitnej situácie vo Vysokých Tatrách. MF SR povolilo formou rozpočtového opatrenia presun v rámci kapitoly MP SR v sume 13, 3 mil. Sk na vyššie spomínaný účel.
Ministerstvo dopravy pôšt a telekomunikácií použilo 33,6 mil. Sk na riešenie problémov obnovy dopravy, hoci v súlade s decentralizáciou už majetok týchto komunikácií bol prevedený do pôsobnosti VÚC a preto bude potrebné tieto prostredky refundovať do kapitoly MDPT SR.
b)	Vlastné zdroje štátnych podnikov
Predpokladá sa použitie rezervných fondov štátneho podniku Lesy.

c)	Zbierky
Na pomoc prírodnej katastrofe sa zorganizovalo viacero zbierok, ich konečná suma bude v súlade s príslušnými zákonmi SR známa do tridsiatich dní po uzavretí zbierky, tzn. najskôr koncom januára . Nižšie uvádzame prehľad zbierok:

1.	Slovenský Červený kríž – 25.10.2004-31.12.2004
2.   	Matica Slovenska – 25.11.2004-31.10.2007
3. 	Štátne lesy Tatranského národného parku – 28.10.2004-31.1.2005
4. 	Nadácia Markíza – 29.1.2004-22.12.2004
5. 	Štátne lesy Tatranského národného parku – 2.12.2004-31.3.2005
6. 	Mesto Nitra - 5.12.2004-10.1.2005
7. 	Občianske združenie Vysoké Tatry  22.11.2004-31.3.2005
8. 	Mesto Vysoké Tatry 10.12.2004-30.11.2005
9. 	Slovnaft a.s. 14.12.2004-31.1.2005
10. 	Klub Slovenských Turistov 15.12.2004-31.12.2006
11. 	Young & Creative Slovakia, s.r.o. 4.1.2005-31.3.2005
12. 	Úrad vlády SR, účet Tatry: ku dňu 31. 12. 2004 bola na účte suma 7 043 801 Sk.